钦定古今图书集成/明伦汇编/官常典/第277卷 > 《为萧太傅谢侍中敦劝表》梁·江淹
## 钦定古今图书集成/明伦汇编/官常典/第277卷 > 《为萧太傅谢侍中敦劝表》梁·江淹

臣公言：“即日侍中臣惠基、给事黄门侍郎臣僧珍至。”
朱盖乘云，元轩肃雾，坠高天之旨，集微臣之躯，神爽
矍然，敛影无地。臣初长血心，未启素概，辞从意空，言
随事尽，不能降陛下一时之恩，借俄顷之照，遂枉近
侍，貂簪轼庭。臣自亮无庸，何以集此？退咎慊诚，悲枉
垂光，进戒朝训，亏兹盛序，感虑踯躅，荣结梦寐。臣检
古少例，巡令逾疑。岂有妄叨天功，虚窃上赏，近谬国
华，坐取隆贵，人见其过，外惜皇猷，内畏私眚。昔西京
鼎秩，汉世权家，丹墀网户，击钟连骑。何尝不以骄满
贻戾，谦冲要福者哉？臣不能遵烟洲而谢支伯，迎云
山而揖许由，激昂荣华之间，沈潜珪组之内。光饰既
超，宠灵亦远，江左以来，罕见其伦。今位冠朝端，通侯
万户，结《象弭》于前衡，奏金管于后阵，都野宗其荣盛，
视听惊其炎贵。臣一旦居之，谁以为不忝者乎？而陛
下犹崇以异礼者，是增臣之戾也。况复肃延华劝，实
深窘迫。伏愿俯矜单志，赐遂前请，则《世寝》横议，臣蒙
缓责。